3. LEVÍTICO 2

FALTAM OS CAPÍTULOS : 1-12.14-18.20-22.24.26.27

13.(Faltam os Vs. 3-44. 47-59)

1. Pao makore Moisesji, Aarãoji, tagoi oino du tabo:

2. "Iaboe ewiri bokodumode, iarema ewiri okorodumode, iarema ewiri kigadu kigadumode, umode nono moci reore ma, rekodudodumode Aarão ae, iarema ia naregedu Pao burejoia ae. 44. Moci umode ji ma, pega nure; Pao burejoia umode inodu awadudo.

45. Moci bare jiwu imedu merumode tugudae bodui tuiogi du abo, ao gigudu tabo; umode boe opodo togwabu tabo, oiogwarimode oino: "Ipaga! Ipega!"

46. Kogodae jetui kimo ji du tabo, pega nure. Mugumode tuginoi, boe etoia piji".

19.(Faltam os Vs. 3-10.19-37)

1. Pao makore Moisesji, akore:

2. "Amagodo Israel ore etodui puidu jamedu boei, akagodo oino ei: 'Tabemegado, imire, tago Aroe Eimejera, ipemegare kodi:

3.

4.

5.

6.

7.

8.

9.

10.

11. Tagiwogu kaba, tawadararodu kaba, tagaba tamedage eekiri pagado.

12. Tagaba tagogwa kurido paga tu je ikie tabo - nowu inodu keje takarega ure boedo Tao ieji. - Aroe Eimejera nure imi!

13. Amodukare amedage eekiri pagado, akiwogu modukare ji; maragodure akaiwu mori mugu modukare awai keje jii barogwato.

14. Amago pegamodukare biaja bokwareuji; amodukare joku bokwareu roiwa modukare jiboe mugudo utawara oiadoda, mare apagududo ako Aroe Eimejerace. Aroe Eimejera nure imi!

15. Aro pega kaba ai akogado du keje, awiapaga kaba ro rakakareuji. Amode akogado boei boe jetororeu tabo.

16. Amago pega paga kaba awobei; akogea modukare ameduia ku bogai. Aroe Eimejera nure imi!

17. Akaba akori mugudo awabo keje awieji, amanaji, mare akogituwado ameduiaji ma, awudu kawo boe pegareuto koia.

18. Amodukare akogwa morido. Akodu kagiri kaba awobe etorei. Amearudu kurido ameduiaji, amearudu kuri magai ai du reore. Imire Aroe Eimejera nure imi!"

**23. (Faltam os Vs. 2-3.12-15.17-26.28-33.38-44)**

**Lv 23,1.4-11.15-16.27.34b-37 (6a. feira da 17a. semana T.C. Ano ímpar)**

1. Pao akore Moisesji: "Amagodo Israel orei, akagodo oino ei:

4. "Pao o meri reno; oino tamode boedo tudo pui ae.

5. Boetojiwu ari keje, merimode ikera pudogidure butumode iwureto pobe puibiji du keje, Pao o Pascoamode.

6. Merii ikera awubodure iwure awubodure du keje, amireu koadu kejewu merimode Pao ai. Merimode ikera awubodure buture ikera awubowuto pobe du tabo tagogwagemode amireu koadureuji.

7. Boetojiwu meri keje tamode tado pui Pao ae, tamodukare ia tamaragodae motudureu towuje.

8. Merimode ikera awubodure butumode ikera awubowuto pobe du tonaji, tamode tagomeado barege kugure ebo Pao ai, du kejere tamode to pui Pao ae, tamodukare ia tamaragodae motudureu towuje."

9. Pao makore Moisesji, tagoi oino du tabo:

10. "Amagodo oino Israel orei: 'Tamode taremo ire maku tagaiwu mototo du keje, tamode tageragu moto kejeboeji du keje, tamode boetojiwu enari opodo, tamode reko Pao burejoia ae.

11. Pao burejoia umode tagomeado ema Pao ai, jordu pemegawo tai du bogai.

Sábado rekodajiwu meri kejewu Pao burejoiamode nowu enari opo maku Pao ai, umode pemegado.

14.

15. Nowu tare boe enari reko Pao ai du kejewu meri otobiji, nowu piji semanamode ikera awubodure buture ikera awubowuto pobe.

16. Nowu piji, merimode 50, du kejere tamode ia tagomea maku Pao ai.

27. Arimode ikera pobe taci ikera awubowudu kejewu

meri ikera pudogidure du keje, tamode tadorogado tai, tamode tagomeado Pao ai.

34b. Awu ari kejewu meri ikera pudogidure iwure awubodure du keje, Aroia Baidoge eno petamode jii meri ikera awubodure butumode ikera awubowuto pobe du kae, Pao jekai.

35. Boetojiwu meri keje, tamode tado pui Pao ae, tamaragodu modukare iaboeji, iaboeji.

36. Meri ikera awubodure buture ikera awubowuto pobe ma jewu metuia bokware du tonaji, tamode tado pui Pao ae pugeje, tamode tagomea kowu Pao ai. Nonore tago peta akedumode nono, tamodukare ia tamaragodae motudureu to.

37. Pao o petadoge nure nowu meri boe keje. Nono tamode tado pui tawo tagomea jamedu boe maku Pao ai, tu tu tu to meri keje".

25.(Faltam os Vs. 2-7.18-43

**Lv 25,1.8-17 (Sábado da 17a. semana T.C. Ano ímpar)**

1. Pao makore Moisesji Sinai torekari aogeje, tagoi oino du tabo:

8. "Amode jorui 49 cedu remagu, du keje, arimode ikera awubodure pobe taci ikera awubowuto du keje, merimode ikera pudogidure nowu ari keje du keje,

9. amode iaboe edo togwa tugu meriri iworeuto. Tamode tagomea maku kejewu meri keje amode boedo togwa tugu meriri iworeuto, ako jowo moto jamedu boe kae.

10. Tamode 50wu joru pemegado, tamode boei cinorudodu kagado nowu moto kejeboe eiamedu boe etai. Nowu joru keje, boe ewiabutumode taro tagago keje. Nono boe emode tugirimi tumugure tu tu kejewu moto kae, tawobe etae.

11. Nowu 50wu joru umode nono tawiabutui taro tagago keje du reore tai: tamodukare boe tugu, tamodukare tageragu eetara kadodukareu parera kuroduji;

12. paga karega, boe ewiabuture turo tago boe kejewu meri nure nowu merice kodi.

Mare tamode boe emaragodukare jiwu motore botudoboe kowuje tu je.

13. Nowu joru keje taiamedu boe tamode tagirimi tago remawu moto kae tu tu je.

14. Amode boe akirodo iaboe tabo ameduia ai ma, amode iaboe aru piji ma, tagaba taekiri pagado pui.

15. Amode boe aru ameduia piji du keje, awiapagamode nowu pijiwu joruji; umode akirodo tabo akai ma, tawiapagamode nowu joru pijiwu reore.

16. Nowu joru maka inodu reore, amode mori rutudo; joru makagirikare du reore amode nowu mori biagado. Paga karega, nowu ture tugeragu jiwu toe oto padure joru kejewu reoredu, ure akirodo tabo akai.

17. Taro ama kaba pui, mare tabagududo Tago Aroe Eimejerace, mare paga karega, Imire Tao Aroe Eimejerare imi kodi.

26.